માલદીવ નામનો બીજો ટચુકડો દેશ કે જે છેલ્લા ૫૦ વર્ષથી ભારતની મહેરબાની પર નભે છે. માલદીવમાં પીવાના પાણીની તંગી હોય કે ખાદ્ય પદાર્થોની, ભારત સરકાર હંમેશા અન્ન પુરવઠો પૂરો પાડતી આવી છે અને માલદીવનો પ્રવાસન ઉદ્યોગ ૮૫ ટકા ભારતીય પ્રવાસીઓ પર નભે છે. આ માલદીવ જેવા ક્ષુલ્લક ગણાતા દેશે ભારતીય નાગરિકોને તાજેતરમાં વિઝા આપવાનો ઇનકાર કરી દીધો છે, માલદીવમાં નોકરી કરતા ભારતીયોને દિલ્હી તગેડી મૂક્યા છે, દેશવટો આપ્યો છે. એટલું જ નહીં, ભારતનું નાક વાઢીને અપશુકન કરતું હોય એમ પાકિસ્તાન સાથે પાવર પ્રોજેક્ટ અને ઇન્ફ્રાસ્ટ્રક્ચરના કરારો પર સહી-સિક્કા કર્યા છે અને ભારત સાથેની હેલિકોપ્ટર ડીલ રદ કરી નાંખી છે. માલદીવ જેવા દેશનું સંરક્ષણ જો ભારત સંભાળતું હોય તો આ દેશ રાતોરાત ભારતની અવમાનના કરવાનું દુઃસ્સાહસ શી રીતે ખેડી શકે? શું એ કહેવાની જરૂર છે કે માલદીવ પણ ચાઇનીઝ ખીલે કૂદી રહ્યું છે?